РЕПУБЛИКА СРБИЈА

НАРОДНА СКУПШТИНА

БИБЛИОТЕКА НАРОДНЕ СКУПШТИНЕ

**Тема: ПОСЛАНИЧКЕ ГРУПЕ ПРИЈАТЕЉСТВА**

**Датум: 27.06.2014.**

**Бр.: З-03/14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

# САДРЖАЈ

[УВОД 3](#_Toc392250762)

[НЕМАЧКА 4](#_Toc392250763)

[СЛОВАЧКА 6](#_Toc392250764)

[СЛОВЕНИЈА 6](#_Toc392250765)

[УЈЕДИЊЕНО КРАЉЕВСТВО 7](#_Toc392250766)

[ФРАНЦУСКА 9](#_Toc392250767)

[ХРВАТСКА 12](#_Toc392250768)

[ЦРНА ГОРА 13](#_Toc392250769)

[ЗАКЉУЧАК 13](#_Toc392250770)

# УВОД

Појмовник Народне скупштине дефинише посланичке групе пријатељства као „групу народних посланика која се може образовати у Народној скупштини ради унапређења односа и сарадње Републике Србије са представничким телима појединих држава, на принципу добровољности.“[[1]](#footnote-1)

У Народној скупштини се, према члану 292. Пословника Народне скупштине, могу образовати посланичке групе пријатељства за унапређење односа и сарадње наше државе са другим државама, на принципу добровољности. Приликом оснивања посланичке групе пријатељства, полази се од узајамно изражених интереса за остваривање и развој сарадње између парламената. Пријаву за чланство у посланичкој групи пријатељства, народни посланик подноси председнику Народне скупштине. Евиденцију чланства у посланичким групама пријатељства води надлежни одбор односно Одбор за спољне послове**.**

Одбор за спољне послове одређује председника и чланове посланичке групе пријатељства, даје сагласност на одлуку о размени посета са посланичким групама пријатељства представничких тела других држава и води евиденцију о чланству у посланичким групама пријатељства (члан 50.).

Пословник Народне скупштине није прописао ограничења ни у вези са бројем посланичких група пријатељства нити чланством. Према подацима Одбора за спољне послове, у тренутку израде овог рада, у Народној скупштини образовано је 69 посланичких група пријатељства.

Сврха посланичких група пријатељства јесте побољшање и умрежавање личних контаката посланика са представницима из других земаља. Групе пријатељства се образују у циљу продубљивања и јачања билатералних односа између парламената и представљају све значајнији наставак званичне дипломатије.

Имајући то у виду, а у намери да укажемо само на неке од примера из праксе везане за посланичке групе пријатељства, овом приликом пажњу смо усмерили на питања у вези са нормативним статусом ових група, разлогом оснивања, правом предлагања образовања нових група, бројем група пријатељства у парламенту, чланством у њима и пружањем стручне помоћи.[[2]](#footnote-2)

**НЕМАЧКА**

У Бундесрату постоје две групе пријатељства са парламентима других земаља: Франко-германска група пријатељства са француским Сенатом и Немачко-руска група пријатељства са Савезним већем Савезне скупштине Руске федерације. Обе групе су основане на основу декларација о сарадњи између два парламента и нема законског основа за њихово формирање нити су део пословника о раду Бундесрата. Декларације дефинишу сврху и састав група пријатељства као и нека општа правила о сарадњи. Савезна Република Немачка преко ових група ствара простор за развијање позитивних односа са Француском и Русијом. Истовремено, у својој улози конститутивног тела укљученог у процес доношења закона, Будесрат кроз ове групе пријатељства добија шансу да размени искуства, мишљења и информације о одређеним питањима и темама од заједничког интереса са аналогним парламентарним телима у Француској и Русији.

Немачка декларација о оснивању Француско-немачке групе пријатељства је донета од стране Сталног саветодавног већа Бундесрата 1995. године. Немачко-руска група пријатељства је основана Заједничком декларацијом председника Бундесрата и тадашњег председавајућег Савезног већа. Секретаријат Бундесрата је био одређен за спровођење декларација односно за формирање група и њених чланова. Обе групе имају своје канцеларије у Секретаријату Бундесрата а запослени у Секретаријату, тачније Одељењу за парламентарну сарадњу, обављају послове у канцеларијама свакодневно. Председници група пријатељства су у сталном међусобном контакту а њихов задатак је да за своју групу саставе програм активности. Запослени у Одељењу за парламентарну сарадњу организују састанке и координирају рад група. Средства за остваривање функција група су обезбеђена у државном буџету.

У погледу броја чланова не постоје никакви посебни услови. Не постоје ни правила која би ограничила број ових група, али ипак број група се не повећава а постојеће две групе су основане на принципу реципроцитета као симбол блиских веза са истоветним телима дотичних земља. Треба узети у обзир и чињеницу да су чланови Бундесрата истовремено чланови влада савезних покрајина и да њихове обавезе не дозвољавају додатне активности какве би биле формирање већег броја група пријатељства у Бундесрату.

У Бундестагу групе пријатељства постоје још од трећег сазива (1957-1961). Данас их има 54, а Бундестаг као законодавно тело Савезне Републике Немачке има око 600 представника који се бирају на четири године. Већина група је билатерална а има и мултилатералних група каква је АСЕАН парламентарна група пријатељства која је уједно и највећа у Бундестагу.

Парламентарне групе пријатељства се оснивају на принципу договора између партија у Бундестагу и немају законски основ за формирање као ни свој статут или правилник о раду којим би уредили функционисање. Састав група пријатељства одражава вишестраначку структуру Бундестага. Само посланици Бундестага могу бити чланови неке од парламентарних група. Ниједан посланик не може бити члан у више од три групе. Чланство у групи је добровољно а на основу политичког или културног интереса за односе са земљом партнером, на основу личних познанстава и веза са партнерима из одређене земље, на основу посебног интереса за одређену област спољне политике, на основу географске близине посланикове изборне јединице са границом Немачке и земље партнера, или на основу економских и културних веза одређене изборне јединице и земље партнера. Не постоји лимит у погледу броја чланова у групи. Највећа група у Бундестагу има 127 чланова а најмања има 8. Обично посланици који и у новом сазиву добију мандат остају верни својој посланичкој групи пријатељства и земљи партнеру с обзиром на развијене везе и сарадњу што им пружа могућност да постану експерти за одређену област.

Парламентарне групе пријатељства се на почетку сваког новог сазива изнова формално конституишу од стране Президијума Бундестага. Укупан број група пријатељства утврђује и одобрава Савет старешина Бундестага мада не постоји лимит у погледу броја група. Свака група пријатељства има председника и једног или више заменика. Место председника се додељује парламентарним групама према распореду снага у парламенту, а оне парламентарне групе које немају председавајућег у групама пријатељства из својих редова могу да имају по једног члана на месту заменика председника групе пријатељства.

У току једног сазива свака парламентарна група пријатељства може позвати у Немачку једну делегацију парламентараца земље партнера или региона и послати једну делегацију у посету колегама. Немају сопствени буџет већ се средства за њихов рад обезбеђују у државном буџету.

# СЛОВАЧКА

Посланичке групе пријатељства образују се у складу са Статутом о националној делегацији Словачке при Интер-парламентарној унији (ИПУ). Ово оставља широку слободу како у погледу услова за формирање група тако и у погледу броја, величине или чланства у групама јер Статут не предвиђа никаква ограничења у том смислу.

На почетку сваког сазива, посланици добијају образац пријаве за чланство у групама пријатељства заједно са списком група које су формиране у прошлом сазиву. Међутим, посланици, групе посланика или одбори, нпр. Одбор за иностране послове, могу увек да предложе формирање нових група пријатељства. Када се ово заврши, а то је месец дана након конституисања Велике скупштине Словачке групе при ИПУ, сачињава се нова листа посланичких група пријатељства коју најпре одобрава Одбор за иностране послове а потом и Велика скупштина Словачке групе при ИПУ коју чине сви посланици који су попунили образац пријаве за посланичке групе. Након овога, секретар Словачке групе при ИПУ, упућује писани допис секретаријатима посланичких група да одреде председнике сваке групе пријатељства при чему се води рачуна да састав група пријатељства буде у складу са односом снага у Народној скупштини. Избор кандидата за председнике у групама пријатељства врши Велика скупштина Словачке групе при ИПУ.

У најзначајније активности ових група убрајају се састанци са дипломатама или представницима других националних парламената и понекад одлазак делегације групе у посету или упућивање позива за гостовање, одговарајућој групи пријатељства. Тренутно у Народној скупштини Словачке постоји 28 група пријатељства.

**СЛОВЕНИЈА**

Образовање парламентарних група пријатељства уређено је Пословником о међународним активностима који је усвојио Савет председника Државног збора.[[3]](#footnote-3) Пословник ове групе дефинише као неформалне начине организовања посланика насталих на основу исказаног интереса посланика за сарадњом са одређеном земљом. Предлог за формирање може упутити сваки посланик и то Одбору за спољну политику а једини услов јесте да ће будућа група имати најмање три члана из три посланичке групе. Пословник не прописује друга ограничења или услове у погледу броја посланичких група пријатељства у Скупштини или чланства. Прву седницу новоформиране групе сазива председник Одбора за спољну политику и на тој седници бира се и председник групе, већином гласова присутних чланова.

Чланови група пријатељства активно учествују у оквиру билатералних активности председника Државног збора и радних тела. Такође у опис послова члана групе пријатељства убрајају се још и:

 - сусрети са амбасадором државе са чијим представничким телом је образовна група пријатељства а посланик је њен члан и учешће у манифестацијама по позиву амбасадора (национални празници одређене државе, изложбе, концерти);

 - учешће у програмима посета представника страних земаља (састанци, различити друштвени догађаји, дочек и праћење стране делегације);

 - чланови групе пријатељства могу предложити посету страној држави само под условом да са дотичном државом није остварена никаква међународна сарадња на нивоу председника Државног збора или радних тела, за последње четири године.

Средства за рад ових група предвиђена су у буџету Скупштине а сву стручну и административну помоћ члановима пружају секретари група пријатељства запослени у Одсеку за међународне односе, протокол и превођење. Посланици могу, у сваком тренутку, да промене групу пријатељства те уколико се број чланова смањи испод прописаног минимума и то потраје три месеца, група престаје да постоји о чему Одсек за међународне односе, протокол и превођење, обавештава преостале чланове.

У Државном збору, тренутно постоји 55 група пријатељства и њихов број се мења са сваким новим сазивом. [[4]](#footnote-4) Примера ради, у претходном сазиву, 70 посланика (од укупно 90) учествовало је у групама пријатељства од чега је 13 посланика било учлањено у више од 10 група док је највећа група имала је 28 чланова.

# УЈЕДИЊЕНО КРАЉЕВСТВО

У Парламенту Уједињеног краљевства постоје Вишестраначке групе *(All-Party Groups, енг.)* као неформалне групе чланова парламента, оба дома, које су вишестраначке интересне групе без званичног статуса у Парламенту. Немају никаква овлашћења нити се финансирају од стране Парламента. Постоји много таквих група. Оне покривају различите и многобројне области живота као што су здравље, образовање и саобраћај. Неке од њих постоје како би ојачале везе са другим земљама и парламентима, неке постоје због одређене области од интереса а неколико оваквих група постоји из друштвених разлога а то су на пример неке спортске групе. Неке од ових Вишестраначких група постоје више деценија уназад док се неке од њих формирају на кратко време како би одговориле на одређени тренутни проблем од заједничког интереса. Зато је укупан број ових група немогуће утврдити. Број Вишестраначких група пријатељства са другим земљама у мају 2014. године био је 136 према Регистру Вишестраначких група.

Иако не постоји законски основ за оснивање и рад ових група, све оне су у обавези да се региструју. Регистар води Канцеларија парламентарног Комесара за стандарде. Регистрација је установљена 1985. године Резолуцијом Доњег дома како би се утврдило које све Вишестраначке групе постоје у Парламенту, где су њихове канцеларије и који су извори и лимити финансијских и материјалних средстава које добијају ван Парламента. Резолуција је допуњавана с времена на време а последњи пут у мају ове године од стране Одбора за стандарде. Међутим неће ступити на снагу пре следећих избора у мају 2015. године.

Регистар Вишестраначких група је подељен на два дела од којих први покрива Групе пријатељства према земљама а други Тематске групе према темама и областима у којима делују. Свака регистрована група је у обавези да наведе сврху свог постојања па је тако сврха постојања Вишестраначке групе за Србију: „да промовише политичке и културне релације Уједињеног краљевства и Србије и унапреди међусобно разумевање између влада држава“. Право на чланство у групама имају посланици оба дома Парламента. Број чланова од групе до групе варира и не постоје ограничења у погледу броја чланова. Не постоје ограничења ни у погледу броја група. Према Резолуцији постоји обавеза да се региструје свака група која:

- је отворена и за чланове Доњег дома и за чланове Дома лордова,

- има најмање 20 чланова од којих је најмање 10 чланова из исте владајуће странке и најмање 10 чланова из опозиције (од којих најмање 6 мора бити из већинске опозиционе странке) као и свака група коју чине чланови оба дома, која има најмање 20 чланова

- има најмање једног званичника који је члан Доњег дома.

Групе се региструју попуњавањем Формулара за регистрацију. Нема ограничења у погледу чланова све док су горе наведени критеријуми задовољени. Групе се могу формирати кад год неко од чланова Парламента види потребу за тим. Иницијативу за формирање Вишестраначке групе може дати свако од чланова Доњег дома. Уколико су критеријуми за регистрацију предложене Вишестраначке групе задовољени, члан по правилу заказује, промовише и спроводи инаугуралан избор чланова групе. У року од 28 дана од инаугурације члан који предлаже групу је обавезан да врати попуњени формулар за регистрацију службенику који води Регистар.

Групе не добијају финансијска средства од Парламента. Према правилима за регистрацију дужнe су да у Регистру представе сву финансијску и материјалну помоћ коју добијају за спровођење својих активности. Приказују се извор и обим прихода, материјалних и нематерјалних, које одређена група добија изван Парламента ако је профит који остварује већи или једнак финансијском прагу за регистрацију у календарској години (што је тренутно 1,500 фунти). Једном када се група региструје свака следећа донација из истог извора у истој календарској години се пријављује регистру ако вредност донације прелази 500 фунти.

# ФРАНЦУСКА

Традиционална улога група пријатељства у Народној скупштини (Доњи дом) јесте, као што то само име сугерише, стварање личних веза између француских посланика и посланика других земаља. Размена информација, настала као последица тих односа, представља важан додатак ономе што је већ постигнуто дипломатским путем и због чега групе представљају наставак француске спољне политике. На значај ових парламентарних билатералних односа указује и чињеница да су председници група пријатељства често и чланови делегације председника државе приликом посета другим државама.

Осим овога, групе пријатељства имају све већи значај у креирању политике међународних односа Народне скупштине. Тако, примера ради, групе пријатељства често примају високе представнике страних држава, организују међународне конференције и све чешће се од њих захтева да буду основ међупарламентарне сарадње француске Народне скупштине.

Председнику посланичке групе пријатељства стручну помоћ пружа административни секретар - државни службеник који се, поред сталног посла, овим бави добровољно. Средства за рад група одобрава Биро.

Услови за образовање посланичких група пријатељства одређени су још 1981. године и обухватају следеће критеријуме:

* постојање парламента у држави са којом се жели образовати група пријатељства
* постојање дипломатских односа између одређене државе и Француске
* чланство одређене државе у Уједињеним нацијама (изостављање овог услова у појединим случајевима није препрека за образовање посланичке групе пријатељства).[[5]](#footnote-5)

У случају да ниједан услов није испуњен а важно је имати контакте са одређеном државом, формирају се међународне студијске групе *(Groupe d'études à vocation internationale - GEVI)* где је једини критеријум чињеница да се ради о међународно признатој сувереној држави.[[6]](#footnote-6)

Обе категорије група образују се уз претходну сагласност Бироа Скупштине.[[7]](#footnote-7) На првој седници, Делегација утврђује коначну листу група пријатељства упоређивањем старе и нове листе. У случају потребе, Делегација доставља листу група пријатељства Одбору за спољне послове, на мишљење. За разлику од овога, код утврђивања листе међународних студијских група, Одбор је обавезан да достави мишљење у складу са којим Делегација поступа.

На почетку сазива, Делегација за међународне активности Бироа Скупштине доноси правила у вези група, усваја списак група почевши од оних из претходног сазива и утврђује број председника група пријатељства, водећи рачуна о пропорционалној заступљености посланичких група. Затим председник Делегације позива представнике посланичких група да одреде председнике група пријатељства, по принципу један председник - само једна група, земљу по земљу (у обзир се узимају четири велика географска подручја: Европа, Африка, Америка, Азија и Океанија). Након што посланичке групе доставе имена кандидата за председнике група пријатељства, посланици тек тада могу да се определе за чланство у групама пријатељства *(officially recognized groups),* попуњавањем одговарајућег обрасца. Након завршетка ове процедуре председници група пријатељства добијају списак чланова групе, додељује им се административни секретар и даљњи рад зависи од председника групе.

Организациону структуру групе чине, осим председника, неколико заменика председника и 6 - 10 парламентарних секретара зависно од величине групе. Број заменика председника се одређује сразмерно броју чланова групе пријатељства и величини посланичке групе у Народној скупштини. Ако се деси да је број мандата неке посланичке групе мањи од броја потребног за добијање места потпредседника групе пријатељства, посланичка група ипак стиче, додатно, то право.

Важан део активности посланичких група односи се на посете делегације групе пријатељства другом парламенту или пријем стране делегације. На почетку сваког сазива Биро Скупштине доноси правила у вези финансирања трошкова путовања делегација. У намери да се трошкови рационализују, Биро је, тренутно, одобрио финансирање једне посете и пријема једне стране делегација, за време трајања једног сазива (изузетак су граничне државе). Такође, ограничен је и број чланова делегација на 7, за ЕУ државе, и 6 – 4 члана, за остале, укључујући и прекоокеанске земље. Ово правило се примењује и када Народна скупштина прима страну делегацију групе пријатељства. Када је реч о трошковима, правило је да гостујућа делегација сноси трошкове путовања док домаћин сноси све друге трошкове. У зависности од парламента чија делегација посећује француски Парламент, постоји могућност да гостујућа делегација сноси све трошкове.

Размена делегација група пријатељства одобрава Делегација за међународне активности а затим и Биро. Том приликом, строго се води рачуна о спремности другог парламента да учествује у финансирању трошкова, затим о резултатима претходне посете као и о природи односа, парламентарних и дипломатских, са одређеном државом. Посете страних делегација обично трају 3-6 дана и подељене су у два дела. Први део обухвата састанке на парламентарном и министарском нивоу, у Паризу, док се други, конкретнији део, одржава у изборној јединици председника или заменика председника групе пријатељства. Тема ових састанака одређена је интересовањем гостујуће делегација као и природом економских и културних односа двеју земаља. По истом принципу се организују и посете француских посланика другим земљама. Изузетак су Немачка и Велика Британија са којима се одржавају редовни годишњи, више радни, сусрети са унапред одређеним дневним редом, који не трају више од 2-3 радна дана.

Након повратка из посете парламенту стране земље, делегација сачињава извештај који се објављује у збирци „Информативни документи Народне скупштине.“

Додатно, председник групе пријатељства може захтевати одобрење додатних средстава за организовање пријема у част страних амбасадора, делегација страних парламената или других страних званичника. Такође, председници група могу иницирати различите облике сарадње између одређене државе и Народне скупштине у којима активно учествују без обзира да ли је реч о мултилатералним или билатералним односима или посети страног посланика или државног службеника.

Такође, посебан облик активности јесте и децентрализована сарадња, односно све више се подстиче интересовање грађана за стицање додатних информација о страним државама. Ово се нарочито заговара у изборни јединицама из којих долазе председници група пријатељства јер представља допуну парламентарној дипломатији.

У француском Горњем дому (Сенат) образовање група пријатељства одређено је Одлуком Бироа Парламента. Не постоје ограничења у вези са највећим односно најмањим бројем чланова у групи пријатељства али групе са мање од 15 чланова не добијају финансијску помоћ од Сената. Сваки сенатор може поднети предлог за образовање групе пријатељства који одобрава Биро Сената. У Сенату постоје 82 посланичке групе пријатељства.

# ХРВАТСКА

У Хрватском сабору се у циљу сарадње са представничким телима других земаља оснивају међупарламентарне групе пријатељства. Правилником о оснивању и делокругу рада међупарламентарних група пријатељства Хрватског сабора, који је донет 2000. године, регулисано је њихово оснивање, број чланова и делокруг рада. Тренутно у Сабору постоје 63 међународне групе пријатељства. У надлежности су Одбора за међупарламентарну сарадњу (члан 109. став 2. и 3.).

Међупарламентарне групе пријатељства се формирају на почетку сваког новог сазива, а на основу међусобно изражених интереса за остваривање и развој сарадње између парламената. Иницијативу за оснивање нове међупарламентарне групе пријатељства подносе чланови Одбора за међупарламентарну сарадњу. Одбор доноси Одлуку о оснивању међупарламентарне групе пријатељства. Председник Сабора одобрава одлуке о размени посета са групама пријатељства других парламента.

Чланове међупарламентарних група пријатељства именује Одбор за међупарламентарну сарадњу на основу претходно спроведене анкете. Сви посланици попуњавају упитник у коме се опредељују за групу пријатељства на основу познавања одређене земље, регије или на основу знања језика. Председника групе пријатељства поставља Одбор за међупарламентарну сарадњу на основу договора између политичких странака у Сабору. Групе броје од 7 до 11 чланова. Председник и потпредседник Одбора за међународну сарадњу су обавезно чланови сваке групе пријатељства. Састав међупарламентарних група пријатељства одражава вишестраначку структуру Хрватског сабора. У случају већег или мањег броја пријављених посланика за одређену групу, број чланова за сусрете с адекватном групом другог представничког тела утврђује се договором у оквиру Одбора. Сусрети са одређеним групама пријатељства парламената других држава остварују се једном годишње. Током календарске године по правилу остварује се до седам посета међупарламентарних група пријатељства Хрватског сабора релевантним групама пријатељства представничког тела друге земље, односно до седам посета међупарламентарних група пријатељства других парламената Сабору.

Свака међупарламентарна група има свог секретара који заједно са службом у Одбору за међупарламентарну сарадњу обавља послове за међупарламентарну групу пријатељства.

# ЦРНА ГОРА

Групе пријатељства представљају облик парламентарне сарадње Скупштине Црне Горе са парламентима других држава у циљу унапређивање парламентарне али и укупне сарадње Црне Горе са тим државама. Посланичке групе пријатељства формирају се на основу узајамно изражених интереса двеју страна за остваривање сарадње.

Пословник Скупштине Црне Горе само уопштено одређује ове групе. Наиме, у члану 42. Пословника одређено је да Одбор за међународне односе и исељенике сарађује и размењује искуства са одговарајућим радним телима у другим парламентима и међународним интеграцијама, оснивањем заједничких тела и група пријатељства, предузимањем заједничких акција и усаглашавањем ставова о питањима од заједничког интереса. У Скупштини Црне Горе образоване су 23 посланичке групе пријатељства.

# ЗАКЉУЧАК

Правни статус група пријатељства различито је дефинисан с обзиром да оне представљају неформалне групе посланика које се образују на принципу добровољности. Тако је, примерице, оснивање посланичких група пријатељства уређено пословником скупштине у Србији, Црној Гори док је у Немачкој (Бундесрат), Словенији, Словачкој, Француској и Хрватској то урађено другим актима. У немачком Бундестагу, групе се оснивају договором између парламентарних странака. Пример за себе представља Уједињено Краљевство у чијем Парламенту постоје Вишестраначке групе које су заправо интересне групе и немају званичан статус у Парламенту.

У највећем броју анализираних земаља, основ за образовање група није тачно одређен, већ произилази из саме природе група пријатељства. Наиме, успостављање личних контаката и развијање политичког дијалога и билатералних односа резултира и јачањем парламентарне односно државне дипломатије. У односу на класичну дипломатију, парламентарна дипломатија је много флексибилнија и она доводи до успостављања контаката са свим политичким опцијама у једној земљи. Зато је и широка основа на којој се групе образују. Полазни мотив може бити принцип реципроцитета и узајамно изражени интерес за остваривање и развој сарадње између парламената, постојање посебног интереса за одређену област спољне политике или је, једноставно, пресудна географска близина посланикове изборне јединице са суседном државом. Међутим, без обзора на различита решења, заједничка карактеристика свим парламентима јесте равномерна заступљеност свих парламентарних странака у групама пријатељства.

Као најчешће активности чланова група пријатељства издвајају се сусрети са страним дипломатама, учешће у различитим делегацијама и културним дешавањима. Примера ради, размена делегација, у Словенији (Државни збор), Француској (Народна скупштина), Бундестагу и Хрватском сабору могућа је само под одређеним, нормираним, условима. У већини анализираних држава, то није случај.

Опште је правило да се групе пријатељства образују на почетку мандата новог сазива парламента, отворене су за све посланике како у погледу чланства тако и у погледу подношења иницијативе за образовање нових група. Негде се она подноси председнику скупштине (Србија) а негде одбору надлежном за спољне послове (Словенија, Словачка) или другом скупштинском телу (Биро, Француска). Осим овога, могуће је да предлог за формирање нове групе упуте и групе посланика (Словачка), одбор за спољне послове (Словачка, Хрватска) или друга, надлежна, организациона јединица унутар парламента (Немачка).

Број група пријатељства варира од сазива до сазива и у највећем броју анализираних парламенaта, њихов број није ограничен као ни број чланства у групама. Међутим и овде има изузетака. Наиме у Бундестагу, ниједан посланик не може бити члан у више од три групе. На ово се надовезује и пример Словеније у којој групу пријатељства могу основати најмање три члана из три посланичке групе. У поједини парламентима посланици попуњавају упитник или образац о чланству у групама пријатељства (Словачка, Француска, Хрватска). Зa евиденцију као и сагласност о формирању група пријатељства надлежни су одбор за иностране послове (Србија, Црна Гора, Хрватска), Биро (Француска, Народна скупштина), Сенат (Француска), Савет старешина (Бундестаг), Регистар Вишестраначких група (Уједињено Краљевство) а списак посланичких група пријатељства је, по правилу, доступан на интернет страници свих парламената. Додатак овој пракси постоји у Словачкој где је осим сагласности надлежног одбора, неопходна још сагласност Велике скупштине Словачке групе при ИПУ.

За своје активности, чланови група пријатељства најчешће користе просторије парламената а осим тога, у већини случајева, парламент такође обезбеђује и стручну и административну подршку кроз одбор за иностране послове или јединицу за међународне односе, протокол и превођење (Словенија). Исто тако, правило је да групе немају посебне буџете већ се финансирају из буџетских средстава парламента што није случај у Парламенту Уједињеног Краљевстава. У оба дома француског Парламента, постоје нормирана правила у вези са финансирањем активности група.

Улога посланичких група пријатељства састоји се у успостављању и одржавању међународних односа са другим земљама. Без обзира на уочене разлике, групе се оснивају са примарним циљем да промовишу контакте и дијалог између чланова парламената и као такве, дају важан допринос интерпарламентарној сарадњи.

Истраживање урадиле:

Јелена Марковић,

виши саветник- истраживач

Милана Штековић,

 виши саветник-истраживач

**Извори информација:**

* Европски центар за парламентарна истраживања и документацију *(European Centre for Parliamentary Research and Documentation - Request 2564 Parliamentary group of friendship, submitted by the Library of the National Assembly)*
* Европски центар за парламентарна истраживања и документацију *(European Centre for Parliamentary Research and Documentation - Request 1823 Parliamentary Friendship Groups)*
* Немачки Бундестаг <http://www.bundestag.de/htdocs_e/bundestag/international/int_bez/allgemein/245920>
	+ Парламент Уједињеног краљевства <http://www.parliament.uk/search/results/?q=all+party+groups>
	+ Хрватски сабор <http://www.sabor.hr/Default.aspx?sec=4622>
1. Интернет: <http://www.parlament.gov.rs/gradjani/pojmovnik-narodne-skupstine.1632.html> [↑](#footnote-ref-1)
2. Ова питања као и парламенти земаља који су обухваћени овим радом одређени су у Захтеву за израду истраживачког рада, који је упућен Библиотеци Народне скупштине. [↑](#footnote-ref-2)
3. Тело слично Колегијуму Народне скупштине. [↑](#footnote-ref-3)
4. Интернет:

<http://www.dz-rs.si/wps/portal/en/Home/deloDZ/mednarodnaDejavnost/SkupinePrijateljstva> [↑](#footnote-ref-4)
5. Пример за ово су посланичке групе пријатељства са Швајцарском, која је постала члан УН 2002. године и канадском покрајином Квебек. [↑](#footnote-ref-5)
6. Међународне студијске групе образоване су, према подацима са интернет странице Народне скупштине, са Северном Корејом, Косовом, Либијом, Палестином, Тајваном и Ватиканом. (<http://www.assemblee-nationale.fr/qui/xml/gagevi_alpha.asp?legislature=14>) [↑](#footnote-ref-6)
7. Најзначајније тело задужено за административне и организационе послове, чине га 22 члана: председник Народне скупштине, 6 потпредседника, три квестора и 12 секретара. [↑](#footnote-ref-7)